ওয়েব ডেস্ক : আপেলের জেল্লা বাড়াতে গায়ে দেওয়া হচ্ছে মোমের প্রলেপ। গোপনসূত্রে খবর পেয়ে উত্তর ২৪ পরগনার নোয়াপাড়ার বিভিন্ন বাজারে তল্লাসি চালায় এনফোর্সমেন্ট ব্রাঞ্চ। গ্রেফতার করা হয় এক ফল ব্যবসায়ীকে। বাজেয়াপ্ত করা হয় মোমের প্রলেপ দেওয়া আপেল। চকচকে আপেল ভেবে যা আপনি ঘরে নিয়ে তুলছেন, তাতে পুষ্টি তো দূর অস্ত ক্ষতির আশঙ্কা রয়েছে। এমনই দাবি খোদ বিক্রেতাদের। শহরে ছেয়ে গিয়েছে বিদেশের আপেল। কোনওটি আসছে চিলি, ওয়াশিংটন, কলম্বো থেকে, আবার কোনওটি সিমলা অথবা জম্মু-কাশ্মীরের। আপেল চকচকে করার জন্য তার গায়ে মাখানো হচ্ছে মোম। বিক্রেতাদের দাবি, কিছুই করার নেই, বাক্সবন্দি হয়ে তাঁদের কাছে পৌঁছচ্ছে এই আপেলই। গোপন সূত্রে খবর পেয়ে নোয়াপাড়া এলাকায় বিভিন্ন বাজারে হানা দেয় এনফোর্সমেন্ট ব্রাঞ্চ। গ্রেফতার হয় দীপক হালদার নামে এক ফল ব্যবসায়ী।  বাজেয়াপ্ত হয় মোমের প্রলেপ দেওয়া আপেল। তবে অভিযুক্তের অভিযোগ, এবিষয়ে কিছুই জানা নেই তার।